હા, એક વાત નોંધવી પડે કે આ ફિલ્મથી ડેબ્યુ કરી રહેલો ઈશાન ખટ્ટર અને હિન્દીમાં પહેલીવાર દેખાયેલી મલયાલમ એક્ટ્રેસ માલવિકા મોહનન બંને સરસ કોન્ફિડન્ટ છે. બેમાંથી કોઈનીયે આ પહેલી ફિલ્મ હોય તેવું લાગતું નથી (એ રીતે જોઈએ તો તનિષ્ઠા ચેટર્જીને બાદ કરતાં આ ફિલ્મમાં દેખાતા તમામ ચહેરા આપણા માટે એકદમ નવા જ છે). આ એકદમ ઓફબીટ ફિલ્મ છે, એટલે ઈશાનને પોતાની ડાન્સિંગ સ્કિલ્સ બતાવવાનો મોકો નથી મળ્યો. હા, બે ઠેકાણે ક્વિક અને ત્રીજી જગ્યાએ રહેમાનના ‘મુકાબલા’ સોંગ પર એણે ડાન્સ કર્યો છે ખરો. એના પરથી એટલું કહી શકાય કે એય તે ડાન્સની બાબતમાં ભાઈ શાહિદથી ઊતરતો નથી જ.